Nog ses vas ná groot bankroofFoto: SAPD/Facebook Nog ses verdagtes is in hegtenis geneem in verband met ŉ bankroof in Klerksdorp in Noordwes. Kapt. Tlangelani Rikhotso, woordvoerder van die Valke in die Noordwes, het gesê die ses verdagtes is Sondag in onderskeidelik Klerksdorp en Upington in hegtenis geneem. Twee van die verdagtes is glo werknemers van die bank. ŉ Nedbank-tak in Klerksdorp is op 11 April 2018 van ongeveer R3 miljoen beroof nadat twee mans wat in SBV-veiligheidsuniforms geklee was die bank binnegegaan het om kontant tydens ŉ “roetinebesoek” op te laai. Volgens Rikhotso het die Valke reeds begin met ŉ finansiële en batebeslagleggingsondersoek rakende die verdagtes. “Altesaam agt verdagtes is nou in hegtenis geneem in verband met die voorval. Welcome Marcus (50) en Charles Anthony Scheepers (54) is vroeër vandeesmaand in onderskeidelik Edenvale en Fleurhof in Johannesburg in hegtenis geneem.” Die verdagtes sal almal Dinsdag in die Klerksdorp-landdroshof verskyn op aanklagte van diefstal. Volgens Rikhotso word nog inhegtenisnemings binnekort verwag.